הוועדה המיוחדת לענייני מחקר ופיתוח מדעי וטכנולוגי, כנסת 15, פרוטוקול מספר 1, 1999-07-20 09:30

א. בורג: חברות וחברי הכנסת, בוקר טוב.

א. בורג: אני מתכבד לפתוח את ישיבת הוועדה לענייני מחקר ופיתוח מדעי וטכנולוגי.

א. בורג: על סדר היום נושא אחד והוא בחירת יושב-ראש הוועדה.

א. בורג: אני מבקש להביא את המלצתי בפני חברי הוועדה לבחירתה של חברת הכנסת ענת מאור לתפקיד יושבת-ראש הוועדה.

א. בורג: ברשותכם, אני רוצה להגיד שני דברים.

א. בורג: דבר אחד הוא על חברת הכנסת מאור והדבר השני הוא על עבודת הוועדה.

א. בורג: זכיתי לעבוד עם חברת הכנסת מאור בכנסת ה13-, כשאני הייתי יושב-ראש ועדת החינוך וענת מאור היתה חברת ועדה.

א. בורג: אם יש דבר שאני זוכר מדבריה היא הוא שלא היה דבר ולא היה היגד שענת לא פתחה בו בדבריה ואמרה שהיא אומרת את הדברים בתוקף ניסיונה כמנהלת בית-ספר.

א. בורג: ניסיון המיקרו הזה, של איך נראית מערכת החינוך מלמטה והבאתו כלפי מעלה אל המערכת שאמורה לעשות את הבקרה והביקורת על מערכת החינוך, היה ניסיון ייחודי שלא יסולא בפז, כי לא הרבה פעמים מחנכים של ממש באו וישבו בוועדה כחברים.

א. בורג: אני מניח שעכשיו היא תצטרך להגיד שבתוקף ניסיונה כמדענית, או כילדת מבחנה, או משהו מן הסוג הזה (בהומור) - --

מוחמד כנעאן: או שיכפול גנטי.

א' בורג: מכל מקום, התחום הזה מבחינת חברת הכנסת מאור, לפחות מבחינת נושאי העניין, הוא תחום יחסית חדש, כשם שהוא די חדש לנו בתוך כל המערכת הציבורית כולה.

אופיר פינס-פז: אגב, היא היתה ראש דסק צפון-אמריקה בסוכנות.

א' בורג: את זה אני יודע, אבל זה לא קשור לתחום המדעי.

אופיר פינס-פז: אבל זה חשוב לקשר ביניכם.

א' בורג: דברים אלה מעבירים אותי בעצם לוועדה.

א' בורג: אני חושב שלנגד העיניים שלנו קורים שני דברים.

א' בורג: הצד הפוליטי, שאני לא תמיד אוהב אותו, הוא שהפיצול הבלתי-נסבל של הפוליטיקה מוליד, בין השאר, גם פיצול כמעט בלתי-אפשרי של ועדות הכנסת ומה שהיו בעבר ועדות משנה עולות כאילו קומה והופכות להיות בחלקן לוועדות סטטוטוריות.

א' בורג: ישנם מקומות בהם זה לא נכון, אבל אין ברירה כי זה קורה בגלל האילוץ הפוליטי.

א' בורג: ישנם מקומות בהם הדבר הוא נכון, משום שמדובר בתחומים חדשים.

א' בורג: אין ספק שההתפתחות שקורית בתחומים האלה היא כל-כך משמעותית, שהיא מצריכה ללא ספק "מוניטורינג" של הכנסת.

א' בורג: אתאר רק דבר אחד מבחינה מספרית, מבחינת נתונים מספריים, ולא חשוב אם אפספס ב150- שנה לכאן או ב150- שנה לכאן.

א' בורג: אומרים שכל היידע האנושי נוצר בפעם הראשונה עד שנת 1750.

א' בורג: מ1750- ועד שנת 1900 היידע האנושי הכפיל את עצמו.

א' בורג: מ1950- ועד 1955 הוא הכפיל את עצמו פעם שנייה ומ1955- ועד היום, בתדירות שבין 5 ל7- שנים, היידע האנושי מכפיל את עצמו.

א' בורג: חבר הכנסת יובל שטייניץ, האם המספרים הם פחות או יותר נכונים?

יובל שטייניץ: זו שאלה של מה מחשיבים כיידע.

יובל שטייניץ: לדעתי, היידע הבסיסי לא הכפיל את עצמו אף פעם.

א' בורג: אני מוכן גם על זה להתווכח.

יובל שטייניץ: זה יידע במובן השטחי של אינפורמציה ולא במובן של עומק היידע.

א' בורג: אם נוסיף לזה נתון נוסף ש90%- מן ההמצאות וההישגים הטכנולוגיים קרו במאה העשרים, יחסית לכל מה שקרה עד עכשיו, ברור לנו שהתחום הזה הוא תחום נכון, הוא תחום אמיתי והוא תחום שצריכה להיות בו נוכחות מתמדת כדי לראות לאן פניה של מדינת ישראל.

א' בורג: לכן, בהקשר הזה חשוב השילוב של חברת הכנסת ענת מאור, שאני מאד מעריך את הכישורים, את החריצות, את הנחישות, את יכולת למידת הפרטים ואת העמידה על קוצו של יוד כאשר צריך בתהליך מן הסוג הזה.

א' בורג: מצד שני, אני חושב שזה תחום נכון ואליו צריכה ללכת הכנסת, כי כל פני הוועדות צריכות להשתנות.

א' בורג: יש ועדות שבעוד חמש שנים לא תהיינה רלוונטיות ולא תהיינה קיימות, כי לא יהיה צריך אותן, ואילו ועדות אחרות יצטרכו אותן בצורה הרבה יותר גדולה.

א' בורג: אני חושב שהשילוב הזה מביא אותי להמליץ בפניכם, חברי הכנסת, על מועמדותה של חברת הכנסת ענת מאור להיות יושבת-ראש הוועדה.

א' בורג: אני מבקש להעמיד את הדברים להצבעה.

א' בורג: מי בעד?

א' בורג: מי נגד?

א' בורג: מי נמנע?

א' בורג: ה צ ב ע ה בעד - רוב נגד - אין נמנעים - אין ההצעה לבחור בחברת הכנסת ענת מאור כיו"ר הוועדה אושרה פה אחד.

א' בורג: תודה רבה.

א' בורג: אני קובע שחברת הכנסת היא יושבת-ראש הוועדה.

א' בורג: גברתי, הוועדה שלך.

ענת מאור: תודה רבה על הדברים ותודה רבה תמיכת הוועדה.

ענת מאור: אם אתה מעוניין להמשיך ולהישאר איתנו - נשמח מאד.

א' בורג: לא אוכל להישאר אתכם בישיבת הוועדה.

א' בורג: אבוא מן הסתם לישיבות מסויימות של הוועדה.

א' בורג: אבל עכשיו אני פשוט רץ לעוד ועדות.

ענת מאור: קודם כל, תודה גם על האמון וגם על הבחירה.

ענת מאור: עתה אני רוצה לומר משהו מבחינת הנוהל של הוועדה, דבר שכבר אמרתי אותו לך ואני רוצה לומר אותו עתה גם לחברי הוועדה.

ענת מאור: אנחנו נהיה ועדת מת"ס - מדע, תרבות וספורט.

ענת מאור: ועדת המדע הוקמה בכנסת האחרונה, בתחילה באופן לא סטטוטורי, ולקראת סיום הקדנציה, כשיושב-ראש הוועדה היה חה"כ נודלמן, היא הפכה להיות ועדה סטטוטורית לכל עניין ודבר.

ענת מאור: זאת אומרת, היא לא מתווספת לוועדות שהוסיפו בכנסת הזאת.

ענת מאור: אנחנו פונים גם אל יושב-ראש הכנסת וגם אל מזכיר הכנסת בכל הנוגע להיקף הוועדה, מעמדה בחקיקה ונושא החדר והאמצעים הלוגיסטיים הדרושים כדי שהוועדה תוכל לפעול.

ענת מאור: ללא ספק, הוועדה תכונס לפחות פעמיים בשבוע, אם לא שלוש.

א' האן: השם שלכם מופיע גם בחדר של ועדת הסמים.

ענת מאור: יש שני דברים.

ענת מאור: ראשית, העניין הפורמלי צריך להיות מוסדר בוועדת הכנסת, דהיינו: שנושא התרבות והספורט יעברו מוועדת החינוך אל הוועדה שלנו.

ענת מאור: לפי התקנון של הכנסת - ויושבת איתנו מנהלת ועדת הכנסת, הגב' אתי בן-יוסף - יש צורך ב14- יום.

א' האן: זה שינוי תקנון.

ענת מאור: היועץ המשפטי יבדוק האם ניתן לקצר את פרק הזמן בגלל הפגרה.

ענת מאור: אבל בכל מקרה לא נחרוג מהתקנון.

ענת מאור: כאשר חברת הכנסת דליה איציק היתה יושבת-ראש בכנסת הקודמת, החדר הזה ניתן לוועדה כל יום ג'.

ענת מאור: יש פה הרבה מאד יתרונות, בנוסף ליכולת לשדר.

ענת מאור: זה חדר גדול ויש אפשרות להזמין הרבה אנשים.

ענת מאור: אדוני היושב-ראש, אנחנו נתחיל את הדיון בנושא "באג 2000".

ענת מאור: חבר הכנסת לשעבר, אלכס לובוצקי, שהיה יושב-ראש ועדת המשנה, טיפל בנושא.

ענת מאור: הנושא של "באג 2000" מחייב עבודה שהיא מעבר לאינטנסיבית.

ענת מאור: לכן, אני מבינה שנקבל ממך את האישור לעבוד בפגרה, ככל שניתן, וכן גם את מקום הישיבות.

א' בורג: או-קיי.

אופיר פינס-פז: קודם כל, ברכות לענת מאור.

אופיר פינס-פז: אני משוכנע שהיא תעשה מהוועדה הזאת פנינה של ועדה.

אופיר פינס-פז: אני יודע שיש חברים בכנסת שכאילו אומרים שזו ועדה לא כל-כך חשובה.

אופיר פינס-פז: הכל מתחיל ונגמר באיך שעושים את הוועדה.

אופיר פינס-פז: יש כאן שלושה תחומי פעילות.

אופיר פינס-פז: ואומר מה היא המחוייבות לא הקואליציונית, אלא הכלל-סיעתית בבית.

אופיר פינס-פז: ברגע שהממשלה תשנה את חלוקת התפקידים בתוכה, תשנה את תיפקוד משרד החינוך, התרבות והספורט למשרד חינוך בלבד, ותקים משרד מדע, תרבות וספורט - באופן טבעי הכנסת תתאים את ועדותיה למציאות החדשה בממשלה.

אופיר פינס-פז: לאחר שהממשלה תערוך את השינוי נביא זאת לוועדת הכנסת, בהסכמה של כל חלקי הבית, כדי שלעניין הזה יהיה איזשהו רציונאל מבחינת עבודת הכנסת.

אופיר פינס-פז: אני באמת מברך אותך.

אופיר פינס-פז: אני חושב שקיימת אחריות של יושב-ראש ומזכיר הכנסת לגבי הדברים שאת ביקשת, כדי שיהיו לוועדה כלי עבודה אלמנטריים.

אופיר פינס-פז: זוהי ועדה סטטוטורית.

אופיר פינס-פז: יש עוד ויכוח לגבי השאלה איך אנחנו מפעילים את הוועדות הלא סטטוטוריות.

אופיר פינס-פז: אבל ועדה סטטוטורית חייבת לעבוד כמו כל ועדה אחרת ואסור שבעניין הזה ייגרע חלקה של הוועדה הזאת.

א' בורג: תודה רבה ובהצלחה.

ענת מאור: תודה רבה לכם.

יובל שטייניץ: חבר הכנסת פינס, אני מבין שאם יוסיפו שרים וסגני שרים, תהיה אינפלציה בממשלה וגם תהיה אינפלציה בכנסת.

אופיר פינס-פז: אין קשר לאינפלציה.

אופיר פינס-פז: יש היום משרד מדע.

יובל שטייניץ: יהיו תיכף עוד הרבה משרדים חדשים.

אופיר פינס-פז: למה לקפוץ למסקנות?

אופיר פינס-פז: פה השינוי הוא מאד הגיוני.

ענת מאור: ברשותכם, קודם כל, אני רוצה לברך את חברי הכנסת.

ענת מאור: למעט חבר הכנסת פינס-פז, אני רואה שכל חברי הכנסת שנמצאים כאן חדשים בקדנציה הזאת.

ענת מאור: לכן, הברכה היא כפולה.

ענת מאור: אני באמת מצפה להרבה מאד שיתוף פעולה.

ענת מאור: כיהנתי בעבר בשני תפקידים, שלא היו אמנם תפקידים של יושב-ראש ועדה, אבל באחד כיהנתי כיושבת-ראש ועדת המשנה בוועדה למען האישה, וכיושבת-ראש השדולה למען הילד.

ענת מאור: אני מאד מאמינה בשיתוף פעולה.

ענת מאור: זאת אומרת, כל מי שירצה להיות פעיל בוועדה, יוכל להביא גם את רעיונותיו ואת הנושאים שבהם הוא מתמחה והוא מקצועי בהם.

ענת מאור: בכך הוא יוכל לתרום לוועדה ואני בטוחה שכולנו נצא נשכרים מכך.

ענת מאור: לפני שאומר כמה דברים על תכנית העבודה שמתגבשת כרגע, אני מציעה שנעשה עתה סבב היכרות.

ענת מאור: אתחיל עם הצוות שעובד עם הוועדה.

ענת מאור: נמצאת כאן עורכת-דין מירי פרנקל-שור, שהיא יועצת משפטית מקצועית מאד בכנסת.

ענת מאור: אני מכירה אותה מוועדות אחרות.

ענת מאור: האם את עבדת גם בוועדת המדע בכנסת הקודמת?

מ' פרנקל-שור: כן.

ענת מאור: אם כך, מבחינתך זה המשך של העבודה.

ענת מאור: זה חשוב מאד.

ענת מאור: ענת לוי היא מנהלת הוועדה.

ענת מאור: היא נמצאת הרבה שנים בכנסת והיא עובדת בוועדה מאז הקמתה.

ע' לוי: אני עובדת בוועדה מיומה הראשון.

ענת מאור: יעל פינק היא מזכירת הוועדה.

ענת מאור: ברור שאני אהיה איתן בקשר שוטף, אבל כל חבר כנסת יוכל להיעזר בהן.

אופיר פינס-פז: איפה אתם יושבים כרגע?

ע' לוי: במסדרון שבו מצוייה מחלקת שירותי משרד.

ענת מאור: הן נמצאות ליד המשרד של הגב' חנה דויטש, משרד החקיקה.

ע' לוי: אני מבקשת להוסיף שאלינו מסופחת הגב' אפרת שמעוני, רכזת המחקר של המכון הישראלי לדמוקרטיה.

ע' לוי: היא עוזרת לנו בריכוז חומר לקראת הישיבות.

ע' לוי: בדרך כלל, אנחנו מכינים את כל מה שאפשר לקראת הישיבות.

ע' לוי: לרוב זה חומר חדש והיא עוזרת לנו לרכז את החומר.

' ע' מאור: חשוב לדעת זאת.

' ע' מאור: זה הצוות.

' ע' מאור: אני אישית מסיעת מרצ.

' ע' מאור: אני בכנסת מ1992-.

' ע' מאור: הייתי בוועדת העבודה והרווחה, בוועדה למעמד האישה ובוועדת החינוך.

' ע' מאור: אני בוגרת פילוסופיה והיסטוריה והרצאתי במכללת ספיר ובאוניברסיטת בן-גוריון.

' ע' מאור: אני חושבת שנושא המדע, התרבות והספורט, הוא אתגר אדיר לקראת המילניום הבא .

' ע' מאור: אני שמחה להתחיל בניהול הוועדה.

אופיר פינס-פז: אני חבר כנסת מטעם סיעת "ישראל אחת".

אופיר פינס-פז: כל חיי חלמתי להיות חבר ועדת החינוך ואסתפק בלהיות חבר ועדת המדע, התרבות והספורט.

מוחמד כנעאן: זה הכיוון.

מוחמד כנעאן: אתה בדרך ותגיע לכך.

אופיר פינס-פז: אולי בקדנציה הבאה אגיע לכך.

אופיר פינס-פז: האמת היא שקצת התפלאו אצלי בסיעה למה אני מבקש להיות חבר בוועדה הזאת.

אופיר פינס-פז: בעיניי שלושת התחומים האלה - לא רק שאין ביניהם קירבה אלא הם דברים שונים - הם מאד מענייניים ומרתקים.

אופיר פינס-פז: המדע - כמובן.

אופיר פינס-פז: אם נעשה עבודה כפי שצריך, נושא התרבות יוכל לקבל פה UP GRADING מאד גדול .

אופיר פינס-פז: הגיע הזמן שגם נושא הספורט יטופל בצורה רצינית.

אופיר פינס-פז: לפי דעתי, הוא לא טופל כך בכנסת האחרונה.

אופיר פינס-פז: אני מאחל לך, ענת מאור, הצלחה רבה מאד בתפקידך.

אופיר פינס-פז: הצלחתך הצלחתנו.

ענת מאור: תודה.

מוחמד כנעאן: אני מאחל לך הצלחה.

מוחמד כנעאן: שמי מוחמד כנעאן, אני מסיעת רע"ם וגם מזכ"ל מד"ע.

מוחמד כנעאן: אני חבר כנסת חדש.

ענת מאור: מה הרקע שלך?

מוחמד כנעאן: סיימתי לימודי תואר ראשון באוניברסיטת בן-גוריון בנגב, בספרות עברית ובהיסטוריה כללית.

מוחמד כנעאן: לאחר מכן המשכתי לתואר שני בעבודה קהילתית באוניברסיטה העברית בירושלים, בבית הספר לעבודה סוציאלית.

מוחמד כנעאן: אבל בשני הנושאים עבדתי רק שנה אחת, כי במשך שתי קדנציות הייתי סגן ראש מועצת תמרה.

מוחמד כנעאן: כן הייתי יושב-ראש מועצת המנהלים במתנ"ס בתמרה במשך 9 שנים.

מוחמד כנעאן: במסגרת העבודה הזאת הייתי אחראי על תיק החינוך, התרבות והספורט.

מוחמד כנעאן: במשך שנים גם ליוויתי כדורגל וספורט.

מוחמד כנעאן: אהבתי את העבודה הזאת ועל כן אני מבקש להיעזר בכל מי שמתמחה או מומחה בנושאי ספורט במדינת ישראל לצד כל החברים והמכובדים היושבים כאן.

מוחמד כנעאן: נשמח לשתף פעולה.

ראובן ריבלין: ברכות ליושבת-ראש.

ענת מאור: תודה רבה.

יובל שטייניץ: אני יובל שטייניץ מהליכוד.

יובל שטייניץ: אני מרצה בכיר לפילוסופיה באוניברסיטת חיפה.

יובל שטייניץ: אעיר שתי הערות.

יובל שטייניץ: קודם כל, לא אמרת לי בבוקר כשנפגשנו שהיית מנהלת בית ספר.

יובל שטייניץ: אם היית אומרת לי זאת - זה היה ישר מפחיד אותי ולא הייתי בטוח שאני בוועדה הנכונה, כי אותי העיפו מבית הספר בטיל, לקראת סוף התיכון.

ענת מאור: אצלי היית מסיים.

יובל שטייניץ: אני לא בטוח.

יובל שטייניץ: כשפגשתי תלמידים שלי וסיפרתי להם על הטראומה שעברתי, הם אמרו לי: תשמע, הטראומה שלך היא כאין וכאפס לעומת הטראומה שלנו.

יובל שטייניץ: מעבר לעניין הזה, אני מאחל לך ולכולנו בהצלחה.

יובל שטייניץ: אשמח לשתף פעולה.

יובל שטייניץ: אני רוצה לומר שני דברים.

יובל שטייניץ: יש נושא שהוא מאד קרוב ללבי ואני מקווה שנוכל לקדם אותו.

יובל שטייניץ: זה נושא די מיוחד.

יובל שטייניץ: בחיפה עשינו ניסיון ראשון לא רק בישראל, אלא אני חושב שזה ניסיון ראשון בעולם המודרני, שמאד הצליח.

יובל שטייניץ: זו בעצם היתה מעין הקמה של תיאטרון פילוסופי.

יובל שטייניץ: זו בעצם היתה הקמה של תיאטרון פילוסופי לקהל הרחב, שנקרא: הפורום הפילוסופי.

יובל שטייניץ: הגיעו אלינו אנשים מכל רחבי הארץ, עד כדי כך שאם היו לנו 250 מקומות בעולם, הרי שלפעמים היו מעל ל1000- הזמנות.

יובל שטייניץ: לדעתי, זה דבר חיוני ביותר שיכול לתרום תרומה מיוחדת.

יובל שטייניץ: אני מאד מקווה שנוכל לקדם גם את הנושא הזה של מעין תיאטרון פילוסופי כזה, של החייאת העניין של ויכוחים פומביים ציבוריים ברמה גבוהה, שקצת התחיל למות בגלל התקשורת המודרנית.

יובל שטייניץ: אני מקווה שנוכל לקדם את הנושא הזה במסגרת התרבות.

יובל שטייניץ: אני חושב שיש קצת ניגודים בין שלושת הכותרים של הוועדה שלנו, כי כשמדובר בתרבות ומדע, לפחות לפי ניטשה, אין ניגוד גדול מזה.

יובל שטייניץ: יש מלחמת עולם.

יובל שטייניץ: אין דבר יותר אנטי-תרבותי מאשר מדע, לפי ניטשה.

יובל שטייניץ: אני חושב שלא בכדי הוא אמר את הדברים האלה.

יובל שטייניץ: יש לו טיעונים די רציניים בעניין.

יובל שטייניץ: אנחנו נצטרך לראות איך אנחנו תומכים גם בזה וגם בזה, למרות הניגוד.

יובל שטייניץ: אני מקווה שנצליח.

ענת מאור: בכל מקרה, אני לא מאמינה שניטשה יהיה האבא הרוחני שלנו.

ענת מאור: אבל בכל אופן זה נשמע מעניין.

עסאם מח'ול: שמי עסאם מח'ול.

עסאם מח'ול: אני מסיעת חד"ש.

עסאם מח'ול: כמי שמאמין בצורך לשנות סדר עדיפויות, סדר חשיבות וסדר טעם בחברה הזאת, אני הייתי הראשון מתוך הסיעה שלי לבחור את הוועדות בהן אהיה חבר ובחרתי להיות חבר בוועדה הזאת.

עסאם מח'ול: אני בהחלט חושב שיש מקום ויש הרבה מה לעשות בוועדה הזאת, אם מתכוונים, אם רוצים ואם דוחפים ביחד את העניין.

עסאם מח'ול: אני חושב שאם כך יהיה - ביחד נוכל לעשות זאת.

עסאם מח'ול: אני בא מתחום הפילוסופיה והסוציולוגיה, ובעיקר מתחום הסוציולוגיה.

עסאם מח'ול: אני חושב שיש לנו צוות טוב .

עסאם מח'ול: אני חושב שנוכל לדחוף את העניין ולהעמידו על המפה.

עסאם מח'ול: אני חושב שזוהי המשימה של הוועדה.

יובל שטייניץ: חיי התרבות במגזר הערבי מחייבים דחיפה מיוחדת.

עסאם מח'ול: תרבות ומדע.

עסאם מח'ול: זאת האבן שזנחו אותה הבנאים וצריך להחזיר אותה.

נסים זאב: אני נסים זאב מש"ס.

נסים זאב: אני בוגר ישיבה גבוהה.

נסים זאב: כיהנתי כסגן ראש עיריית ירושלים במשך 51 שנים.

נסים זאב: כיהנתי כרב בערים שונות ובמדינות שונות.

ענת מאור: בעולם?

נסים זאב: בעולם גם כן.

נסים זאב: יש שני נושאים שהם חשובים בעיניי: האחד - נושא הרפואה וההלכה.

נסים זאב: אני מקווה שיהיה בישיבות שלנו ביטוי לנושא ההלכתי ולמדע המתפתח.

נסים זאב: לפעמים יש איזה שהם תקלות וקשיים איך ליישם את הדברים תוך כדי עבודה ויש הרבה רעיונות.

נסים זאב: אני חושב שכשנדון בסוגייה הזאת, שתעניין אותנו פה אפשר להביא אנשים, פרופסורים חרדים ודתיים, שיש להם הרבה מה לומר בנושא.

נסים זאב: הנושא השני - נושא התרבות החרדית.

נסים זאב: עד היום הנושא הזה היה דל מאד והייתי אומר שאולי הוא אפילו לא בנמצא.

נסים זאב: ישנו נושא הספורט ובריכות השחייה.

נסים זאב: בשיחה האחרונה שלי עם סגן שר החינוך, משה פלד, הובהר לי שאין שום משאבים ושום תקציבים לנושא הספורט וזה דל מאד.

נסים זאב: אם אנחנו באמת רוצים להכניס היום את נושא התרבות והספורט, צריכות להיות לוועדה הזאת שיניים.

נסים זאב: ללא משאבים אנחנו יכולים לפתח רק רעיונות ולא מעבר לכך.

נסים זאב: אני מקווה שנוכל באמת להיעזר בוועדה שתמליץ המלצות בנושא התקציבים.

נסים זאב: אני מברך את הגב' ענת מאור.

נסים זאב: אני מכיר אותה מתפקיד קודם שלי, כסגן ראש עיריית ירושלים.

נסים זאב: היו נושאים שהגב' ענת מאור נלחמה עליהם, ולאו דווקא למען ירושלים אלא גם למען ערים אחרות.

נסים זאב: לדוגמא, נושא מעונות היום לילדים בסיכון.

נסים זאב: אני, כממונה על תיק הרווחה, הייתי שותף לכל הנושא.

נסים זאב: אני יכול לומר לכם שאני מאמין שהגב' ענת מאור, בתפקידה כיושבת-ראש ועדה, תקדם את הנושאים הללו, ובגדול.

נסים זאב: אני מאחל לה הצלחה רבה.

נסים זאב: יתירה מכך, ישנו כאן שילוב, שיושב ראש הוועדה היא גם אישה.

נסים זאב: זה אולי מצמצם קצת את הפערים.

נסים זאב: בממשלה יש היום רק שרה אחת.

נסים זאב: זה פיצוי, אמנם קל, שיושבת-ראש הוועדה היא אישה.

ענת מאור: תודה.

יובל שטייניץ: היינו מעדיפים יותר שרות ויותר חברות-כנסת בש"ס.

יאיר לוי: אני רוצה להעיר לתשומת לבכם, היות שאתם חברים חדשים, שהקפדנו תמיד, לאורך השנים, וזה נעשה בכל ועדות הכנסת, שלכל נושא מזמינים את האנשים הרלוונטיים.

יאיר לוי: למשל, בכנסת הקודמת דנו כאן בחוק השיבוט הגנטי, איסור שיכפול אדם.

יאיר לוי: התייעצנו עם כל המומחים, כולל עם הרבנים הראשיים ובאנו אליהם, כלומר: חברי הכנסת באו אליהם, הוועדה באה אליהם, דיברה איתם והתייעצה איתם.

יאיר לוי: כלומר, כל האספקטים נבחנים גם מהאספקט הדתי.

יאיר לוי: האספקט הדתי היה בהחלט צד בוועדה.

אליעזר כהן: אני אליעזר כהן, מ"ישראל ביתנו".

אליעזר כהן: גם אני מברך את יושבת הראש.

אליעזר כהן: אני שמח על כך שיש לנו יושבת-ראש.

אליעזר כהן: אביע את דעותיי בנושא מעמד האישה בוועדה למעמד האישה.

אליעזר כהן: אני חושב שזה ביזיון למדינת ישראל - שבה יש את הנשים הכי חמות, הכי חכמות, הכי משכילות והכי מעורבות, יותר מכל עם אחר - שאחוז כזה קטן של הנשים נמצא בשלטון ובמימשל.

אליעזר כהן: סוף סוף הן כבשו את מקומן בתחומי המשפטים וברפואה, והן עושות זאת בצדק.

אליעזר כהן: אני שמח שאת יושבת-ראש הוועדה.

אליעזר כהן: אני חושב שלפחות 50% מהשרים בממשלה היו צריכות להיות שרות.

מר מ' כנעאן: אני בטוח שכשתהיה ראש ממשלה זה יהיה.

אליעזר כהן: אם אני אהיה ראש הממשלה, בוודאי שמחצית מהשרים שיהיו בה תהיינה נשים.

אליעזר כהן: אבל אין סיכוי לכך.

אליעזר כהן: אני כבר בן 65 ואין לי הרבה קדנציות.

אליעזר כהן: יש לי תואר שני בהיסטוריה של עם ישראל.

אליעזר כהן: כתוצאה מזה שכתבתי ספר גדול על ההיסטוריה המבצעית של חיל האוויר - לאחר 8 שנות מחקר - אני אומר בצניעות שאני החוקר של ההיסטוריה המבצעית של צה"ל, ובמיוחד של חיל האוויר.

ענת מאור: פנה אליי בני מיכלסון.

ענת מאור: הם יש לך חלק בספר החדש שיצא, הכולל את כל ההיסטוריה הצבאית, פרקים-פרקים?

אליעזר כהן: לא, אני עסקתי יותר בהיסטוריה הצבאית של חיל האוויר, אם כי עסקתי גם בהיסטוריה של צה"ל בכלל.

אליעזר כהן: כיהנתי במשך 24 שנים כטייס בחיל האוויר, בכל הרמות ובכל המקצועות, ו24- שנים כטייס באל-על.

אליעזר כהן: כלומר, יש לי 48 שנות טייס.

אליעזר כהן: עכשיו אני על הקרקע סוף סוף.

אליעזר כהן: אני רוצה להתייחס לנושא הספורט בקצרה.

אליעזר כהן: לא אפתח בדיון.

אליעזר כהן: אני חושב שנושא הספורט לא קיים פשוט בישראל.

אליעזר כהן: הספורט הוא מקרי.

אליעזר כהן: אם "מכבי תל-אביב" מצליחה - אז במקרה יש לנו קבוצת כדורסל.

אליעזר כהן: כל הגישה לספורט צריכה להיבנות מחדש, מן היסוד.

אליעזר כהן: צריך לבחון מהי השיטה, מהי הגישה, מהי הדרך, איך מקימים קבוצה, איזו קבוצה מקימים, למה, האם אנחנו נשחק "רוגבי" בלבד, או כדורסל בפרט.

אליעזר כהן: צריך לגשת לכל בשיטתיות, בענייניות, במקצועיות ובמדעיות.

אליעזר כהן: אני שמח שזוהי ועדת מדע.

אליעזר כהן: אתן דוגמא קטנה.

אליעזר כהן: בשבוע הבא יוצאת קבוצת מתאבקים, של "טייקוואנדו".

אליעזר כהן: זו קבוצה של ילדי רחוב מבאר-שבע, שהפכו אותם לקבוצת ספורט יוצאת מן הכלל, ביוזמה מקומית, בלי מאמן.

אליעזר כהן: הקבוצה יוצאת לוורשה.

אליעזר כהן: היא תיקח פרסים בוורשה בשבוע הבא.

אליעזר כהן: אבל זה מצחיק.

אליעזר כהן: אין להם מאמן.

אליעזר כהן: הם יוצאים בלי מאמן.

אליעזר כהן: זה הספורט.

אליעזר כהן: בתחום המדע - נושא "באג אלפיים" הוא נושא דחוף ואקטואלי.

אליעזר כהן: אנחנו צריכים לעסוק בו.

אליעזר כהן: אבל זה לא הכל.

אליעזר כהן: יש שני נושאים דחופים לא פחות.

אליעזר כהן: אחד הנושאים הוא רעלים.

אליעזר כהן: הרעלה בגאז והרעלה בחומרים מוצקים זה דבר שהולך להיות אקטואלי מאד בטרור הבין-לאומי.

אליעזר כהן: זה הולך להיות טרור מאסיבי בקרוב.

אליעזר כהן: זה בא לביטוי לא רק ברכבות ביפן, אלא גם במים באנגליה, כפי שהיה לפני שבועיים.

אליעזר כהן: זה דבר מסוכן ביותר וחמור ביותר.

אליעזר כהן: המדע צריך לפעול במהירות כדי לדעת איך מגלים, מי עושה מה, באיזה מיכשור משתמשים, איך הוא מגיב וכו'.

אליעזר כהן: צריך לדון בכך מהר מאד, בשבוע הבא.

אליעזר כהן: הנושא השני שהוא דחוף מאד וחשוב ביותר הוא החזרת מוחות ארצה.

אליעזר כהן: אני מדבר על חבר'ה כמו אפי ארזי, שבונים לנו מערכות מדעיות.

ענת מאור: אתה מדבר על נושא בריחת מוחות לחו"ל.

אליעזר כהן: אני מדבר על החזרת מוחות ישראלים, יהודים, ערביי ישראל, יהודי ישראל.

אליעזר כהן: יש לנו מוחות בכמויות אדירות.

אליעזר כהן: אני מכיר אישית חלק מהם, שיושבים, בונים ומפתחים מדע בחוץ.

אליעזר כהן: צריך להתייעץ איתם, להביא אותם, לשבת איתם ולבקש שהם יבואו ויעשו דבר כזה פה.

אליעזר כהן: זה הכל מדע.

ענת מאור: תודה רבה.

מר ו' בריילובסקי: שמי ויקטור בריילובסקי.

מר ו' בריילובסקי: אני רוצה לברך את יושבת-ראש הוועדה שלנו.

מר ו' בריילובסקי: אני מקווה שזו תהיה ועדה מעניינת.

מר ו' בריילובסקי: אני פרופסור למדעי המחשב ולמתמטיקה באוניברסיטת תל-אביב.

מר ו' בריילובסקי: אני מאד קרוב לנושאי המדע.

מר ו' בריילובסקי: גם עכשיו, אחרי שנבחרתי כחבר-כנסת, אמשיך בהתנדבות לתת שני קורסים שלי, קורסים מתקדמים באונברסיטה בבינה מלאכותית ובזיהוי תבניות.

מר ו' בריילובסקי: אני חושב שהברית בין ספורט ומדע נראית לי קצת מוזרה.

מר ו' בריילובסקי: אבל אם נדבר על מדע, אני חושב שלוועדה הזאת יכול להיות תפקיד מאד חשוב, בגלל שכבר היה ויכוח בכנסת על כך שהטכנולוגיה היא מתקדמת וה"היי טק" הוא העתיד של המדינה.

מר ו' בריילובסקי: ה"היי טק" הוא בדרך כלל העתיד של המדינה.

מר ו' בריילובסקי: יש הרבה נושאים בצורה מאד הדוקה לבעיית המדע והטכנולוגייה.

מר ו' בריילובסקי: אנחנו יכולים להתחיל לפעול מבתי הספר.

מר ו' בריילובסקי: זה לא סיפור על בתי-ספר לשכבות חלשות, שזה דבר מאד חשוב.

מר ו' בריילובסקי: אבל בשביל התפתחות הטכנולוגיה בישראל מאד חשובה התפתחות של בתי-ספר עם כיוון מתמטי.

ענת מאור: בתי ספר תיכון, או בתי ספר להשכלה גבוהה?

ויקטור בריילובסקי: אני מדבר אפילו ברמה בינונית, אפילו לפני התיכון.

ויקטור בריילובסקי: אני רוצה לומר שיש ניסיון כזה במערכת בתי הספר של "מופת".

ויקטור בריילובסקי: שם יש ניסיון של אנשים שבאו מרוסיה, שפעלו על-פי דוגמא שהיתה במוסקבה.

ויקטור בריילובסקי: זו היתה דוגמא לא רעה.

ויקטור בריילובסקי: למה עכשיו יש הצלחה לישראלים ב"היי טק" ובמדע?

ויקטור בריילובסקי: - בגלל רעיונות חדשים ובגלל מחשבה חדשה.

ויקטור בריילובסקי: בשביל שיהיו אנשים שיוכלו לעבוד בצורה כזאת, אנחנו צריכים להתחיל לפעול מבתי הספר.

ויקטור בריילובסקי: אנחנו צריכים לתת תמיכה לאוניברסיטאות, ללימודים לתואר ראשון ולתואר שני, וגם לתואר שלישי.

ויקטור בריילובסקי: יש עכשיו בעיה גדולה כשמדובר בתואר שלישי, בגלל שב"היי טק" אדם משתכר פי שלוש ממה הוא מקבל כמלגה לתואר שלישי.

ויקטור בריילובסקי: ומי רוצה ללכת לעשות תואר שלישי?

ויקטור בריילובסקי: אבל אנשים עם תואר שלישי הם העתיד של המדע.

ויקטור בריילובסקי: אני חושב שיש חשיבות גדולה לוועדה הזאת ויש פה מה לעשות.

ענת מאור: תודה רבה.

ח' גנור: שמי חנה גנור.

ח' גנור: אני מהיחידה לחינוך לדמוקרטיה, שנקראת עכשיו המינהל לחינוך ערכי של משרד החינוך.

ח' גנור: אחד משני התפקידים שלי פה הוא לשלב תלמידים בעבודת הוועדות.

ח' גנור: למרות שלכאורה הוועדה הזאת לא עוסקת בחינוך לדמוקרטיה פר-אקסלנס, בכל זאת אנחנו משתתפים בדיוני הוועדה הזאת מיום הקמתה.

ח' גנור: אני חושבת שמנהלת הוועדה תוכל להעיד על כך ששיעור התלמידים בישיבות הוועדה הוא אינטגרלי, הוא בדרך כלל תורם והוא הופך את הדיון הרבה פעמים למעניין ולמאד רלוונטי.

ענת מאור: אני עובדת הרבה מאד עם המחלקה ואני פשוט פונה לכל חברי הכנסת החדשים להיות פתוחים אליהם.

ענת מאור: צריך להקדיש לזה הרבה זמן.

ענת מאור: אבל, תאמינו לי, שמכל העבודות שלנו ההשקעה בנוער היא עבודה מאד חשובה.

ענת מאור: צריך להיענות לפניות ולפגוש פה קבוצות.

ענת מאור: לפעמים נוסעים עד קצה הארץ.

ענת מאור: זו אמנם לא השקעה פוליטית מיידית - ואני מדברת בשפה שלנו - אבל זה מאד חשוב להיות פתוחים.

ענת מאור: כמובן שהוועדה תהיה פתוחה בפניכם.

ח' גנור: אנחנו משתתפים למעשה בכל הוועדות, חוץ מוועדת החוץ והביטחון.

ענת מאור: קודם כל, סבב ההיכרות היה מעניין.

ענת מאור: זה היה מעניין לראות את ההון האנושי החשוב שישנו פה בוועדה.

ענת מאור: זה חשוב שכל אחד יוכל לתרום מהכיוון שלו.

ענת מאור: אני רק רוצה לומר בבהירות באותה מידה שכמידת יכולת התרומה כך מידת המחוייבות וההשקעה.

ענת מאור: אני לא יודעת באיזה ועדות אתם חברים.

ענת מאור: מאד אשמח שיהיה שיתוף פעולה, שתהיה נוכחות ושכל אחד שיציע נושא יוכל להשקיע, להכין אותו ולסייע בהכנתו, כי הישיבות צריכות להיות רציניות, מקצועיות ויעילות.

ענת מאור: זאת אומרת, זה לא גנרל דה-בטה.

ענת מאור: מזה אנחנו מוכרחים להימנע.

ענת מאור: כפי שאמרתי, זו תהיה ועדת מת"ס, וכשמה כן היא, זאת אומרת: מדע, תרבות וספורט.

ענת מאור: מדובר בשלושה תחומים ואנחנו נעבוד בכל תחום בנפרד, אבל בשיטת המת"ס, זאת אומרת בשיטה יעילה, טובה ונכונה.

אליעזר כהן: לגבי תרבות - אני לא יודע.

אליעזר כהן: אבל היום הספורט הוא די מדעי.

ענת מאור: נכון.

ענת מאור: אתייחס עכשיו ללוח הזמנים ולהצעה שלי, שהתגבשה לאחר הסבב שעשינו.

ענת מאור: למעשה, נותר שבוע בלבד לעבודת הכנסת, אלא אם יאריכו את המושב.

ענת מאור: היום הקבוע שלנו יהיה בהתחלה יום שלישי, בשעה עשר.

ענת מאור: אני מקווה שהישיבות גם תהיינה פה.

ענת מאור: במושב הבא נעבור לשתי ישיבות לפחות בשבוע, וייתכן שגם לשלוש ישיבות, לפי הצורך.

ענת מאור: אם כך, הישיבה הבאה תהיה ביום שלישי, בשעה עשר.

ענת מאור: יש שתי אופציות לדיון בשבוע הבא: האחת - נושא "באג אלפיים", אבל זה מותנה בנוכחות מנכ"ל משרד ראש הממשלה, שנמצא כרגע בארצות הברית.

ענת מאור: תוכלו לעיין בחוברת שנמסרה לכם.

ענת מאור: יש שם פירוט של עבודת ועדת המשנה שפעלה בעניין הזה במשך 10 ישיבות, בראשות חבר הכנסת לובוצקי.

ענת מאור: אנחנו פשוט ממשיכים את עבודתה.

ענת מאור: אנחנו לא מתחילים מאפס, מה עוד שהתאריך של "באג אלפיים" לא רק שהוא לא מתרחק, אלא הוא מתקרב מאד.

ענת מאור: אנחנו כנסת שתפקידה לפקח על הרשויות המבצעות.

ענת מאור: אני אומרת מנכ"ל ראש הממשלה, כי המנכ"ל הקודם לא הגיע לישיבה.

ענת מאור: לא נוכל להחליף את הממשלה בנושא זה.

ענת מאור: תפקידנו פשוט לשבת לממשלה לא על הזנב, אלא על הראש.

ענת מאור: זאת אומרת, מראש הפירמידה חייבים לנהל ולהוביל את היערכות המדינה לקראת "באג אלפיים".

ענת מאור: זה יהיה היעד הדחוף והראשון.

ענת מאור: נתחיל את הדיון בו כבר בשבוע הבא, אלא אם המנכ"ל לא יוכל לבוא לישיבה ויבקש לדחותה בשבוע אחד.

ענת מאור: ולא אוותר על שום ייצוג של פחות מהמנכ"ל.

ענת מאור: אם הוא יבקש לדחות את הישיבה בשבוע - ניענה לכך, מה עוד שחבר הכנסת לובוצקי ביקש שהישיבה תהיה בשבוע הראשון של חודש אוגוסט.

ענת מאור: לפיכך, פנייתי אליכם לשריין כבר את ימי שלישי, במהלך הפגרה, במהלך כל אוגוסט.

ענת מאור: כל יום שלישי יהיה יום ישיבה קבוע, בשעה עשר, אלא אם יש הערות.

קריאה: אלא אם כן אנשים יסעו לחו"ל.

ענת מאור: אז לא תהיה נוכחות מלאה.

ענת מאור: אבל כללית לא נוכל שלא לקיים ישיבות.

יובל שטייניץ: ברשותך, אני רוצה להעיר שלוש הערות בקצרה.

יובל שטייניץ: קודם כל, לגבי התאריך - אני מבקש, אם תוכלי, לערוך תיאום עם ועדת החוקה, חוק ומשפט, כדי שלא תהיה התנגשות בין הישיבות.

יובל שטייניץ: כרגע, עם הניסיונות להרוס את הדמוקרטיה, מקומי הוא קודם כל שם, אם תהיה התנגשות בין הישיבות.

יובל שטייניץ: דרך אגב, בחודש אוגוסט אני נמצא בכנס מדעי גדול בפראג.

יובל שטייניץ: דבר שני - אני רוצה להציע להשתמש בשירותיו של אדם בסיעה שלנו, שהפך את עצמו למומחה בלתי-רגיל בתחום הזה, וזה חבר הכנסת מיקי איתן.

ענת מאור: תודה.

ענת מאור: תדבר איתו וגם אני אדבר איתו.

יובל שטייניץ: כדאי לזמן אותו לדיונים בנושא.

יובל שטייניץ: אני בטוח שהוא יותר חשוב ממני בנושא זה.

ענת מאור: אני מבקשת להזמין לאותה ישיבה גם את חבר הכנסת מיקי איתן וגם את חבר הכנסת סילבן שלום, מתוקף היותם שרי מדע לשעבר.

ענת מאור: אני מבקשת להזמין גם את שני יושבי-ראש הוועדה הקודמים, קרי: השרה דליה איציק וחבר הכנסת נודלמן.

ענת מאור: הדבר השני שנעשה כבר בשבוע הבא זה על-פי הצעתו של חבר הכנסת נסיםי זאב, והוא התייחסות לנושא התקציב.

ענת מאור: למה נושא התקציב הוא דחוף?

ענת מאור: למעשה עם כניסת שר האוצר הנוכחי לתפקידו כשר בשנת 1992, הוא הכפיל את תקציב התרבות.

ענת מאור: אנחנו מוכרחים לפעול בנושא התקציב עוד לפני שאנחנו מתפזרים, כי הממשלה תדון במהלך אוגוסט-ספטמבר בנושא התקציב.

ענת מאור: אני מדברת על נושא התקציב והספורט.

ע' לוי: השאלה היא אם את יכולה לדון בנושא הזה עוד בטרם העבירו את הסמכויות לוועדה.

ענת מאור: פה יש בעיה פורמלית שנצטרך לבדוק אותה.

ענת מאור: אם לא נוכל לדון בנושא, הבקשה שלנו תהיה רק בקשה לא פורמלית, כי אנחנו חייבים לפעול על-פי תקנון הכנסת.

ענת מאור: אז אטפל בנושא כיושבת-ראש ועדה בצורה הלא-פורמלית, עם השרים, או דרך השר שיהיה שלנו לאחר שהוא יושבע, השר וילנאי.

ענת מאור: מכל מקום, נושא התקציב זו הסוגייה השנייה שהיא מאד דחופה.

מוחמד כנעאן: אבל מר וילנאי ייכנס למשרד שאין בו תקציב בכלל.

ענת מאור: אבל אנחנו צריכים לדאוג לכך שיגדילו את התקציב.

מוחמד כנעאן: אני מסכים להצעתך שצריך לקיים דיון יסודי בנושא של מתן תקציב, ואפילו מתן העדפה לנושא.

ענת מאור: נכון.

ענת מאור: אבל כרגע מנהלת הוועדה הסבה את תשומת לבנו לכך שבאופן פורמלי נושאי הספורט והתרבות עוד לא הועברו אלינו.

ענת מאור: לכן, אנחנו מנועים מלדון בזה באופן פורמלי.

ענת מאור: אם כך, אני מתקנת: זה לא יהיה סעיף לדיון בשבוע הבא, כי זה עוד לא בסמכותנו.

ענת מאור: באופן בלתי-פורמלי אני מקבלת את הצעות החברים ואני לוקחת על עצמי לבוא בדברים עם שר האוצר ועם שר המדע, התרבות והספורט, כדי שבזמן הכנת תקציב המדינה לשנת 2000 הנושא יזכה לסדר עדיפות אחר.

ענת מאור: הערתי השלישית נוגעת להצעות שהחברים העלו פה.

ענת מאור: ברשותכם, אני רוצה להגיד מה אני כבר מקבלת מהחברים.

ענת מאור: אני מבקשת שהחברים יתחילו להכין את הישיבות.

ענת מאור: הכנת נושא לישיבה פירושה להכין ראשי פרקים ולדבר איתי על כך, להביא למנהלת הוועדה הצעה של אנשים שמומלץ להזמינם לישיבות.

ענת מאור: חבר הכנסת מח'ול וחבר הכנסת כנעאן, אני מאד מבקשת באמת שנכין דיון על נושא המדע, התרבות והספורט במגזר הערבי, עם מומחים.

ענת מאור: אם יהיה צורך - נקיים אפילו שני דיונים.

ענת מאור: אולי לא נדון על שלושת הדברים ביחד.

ענת מאור: יצא עכשיו מחקר בנושא התרבות.

מוחמד כנעאן: בנושא הספורט אני מציע לקיים דיון נפרד.

ענת מאור: יש להכין את הנתונים.

ענת מאור: אפשר להיעזר ביחידה לדמוקרטיה או במקורות מידע אחרים.

ענת מאור: מכל מקום, זה אחד מסדרי העדיפויות הגדולים שהוועדה תיקח על עצמה.

ענת מאור: זה נושא אחד שיהיה בתכנית העבודה בשנה הבאה.

ענת מאור: את העיתוי אקבע בהתאם.

מוחמד כנעאן: אני מתאר לעצמי שגם נושא החברה למתנ"סים יידון במסגרת הוועדה הזאת.

ענת מאור: ישנו, למשל, נושא החינוך למדע.

ענת מאור: אנחנו בכנסת צריכים מאד להקפיד על כך שוועדה לא תפגע בתחום של ועדה אחרת, וזה אמור במיוחד לגבינו מול ועדת החינוך.

ענת מאור: אנחנו נבדוק מה שייך אלינו, או שאפשר לקיים ישיבות משותפות.

ענת מאור: למשל, נושא המתנ"סים הוא אחד הנושאים שצריך לברר אם הוא שייך לוועדת החינוך, או לנו.

ענת מאור: אני מבקשת ממנהלת הוועדה לברר האם נושא המתנ"סים יהיה שייך לנו.

ענת מאור: אני מניחה שהוא יעבור אלינו עם נושא התרבות.

מוחמד כנעאן: השם המקורי של מתנ"ס הוא תרבות וספורט.

ענת מאור: אני כמעט בטוחה שהנושא הזה יעבור לאחריות השר וילנאי.

ענת מאור: עד היום הנושא היה בתחום החינוך.

ענת מאור: זה נושא אחד.

ענת מאור: לחבר הכנסת שטייניץ - אני חושבת שהרעיון של תיאטרון פילוסופי הוא רעיון מצויין.

ענת מאור: אני שמחה על היוזמה בנושא זה.

ענת מאור: תכין חומר ותאמר לנו באיזו צורה אתה חושב שהכנסת יכולה וצריכה לטפל בנושא, איזו ועדה ראוייה לכך, האם יש השלכות מעבר לניסיון של חיפה.

ענת מאור: אני רוצה לומר שאחד היעדים שאני שמתי לי כמטרה, במיוחד בנושאי תרבות, זה כל נושא תרבות הדיבור.

ענת מאור: אפשר לעשות בעצם אולימפיאדה בנושא זה.

ענת מאור: יש לכך ניצנים מאד קטנים במדינה.

ענת מאור: במקום שתהיה רק אולימפיאדה לכדורגל, כדורסל וכו', צריכה להיות אולימפיאדה של דיבור, מרתונים של תרבות דיבור, של מחלוקת.

ענת מאור: כשאני הייתי בשליחות בארצות הברית ראיתי שם דברים יוצאים מן הכלל.

ענת מאור: אני חושבת שזה דבר מאד חשוב.

יובל שטייניץ: זה דבר שנעלם בכלל מהחיים שלנו.

יובל שטייניץ: בצרפת, למשל, הוא קיים.

יובל שטייניץ: חבל מאד שאצלנו הוא לא קיים.

יובל שטייניץ: מרוב ניסיון לדחוף אינפורמציה ולהרחיב את תחומי הלימוד, כל העניין של יכולת הנאום, יכולת הביטוי בעל-פה וגם בכתב הוזנח.

יובל שטייניץ: בתחום הזה סטודנטים מגיעים בתת-רמה לאוניברסיטה.

יובל שטייניץ: הם לא יודעים להביע את עצמם.

ענת מאור: נכון מאד.

ענת מאור: אנחנו ניתן חסות לכל העניין הזה של פיתוח היכולת, המיומנות ותרבות הדיבור.

ענת מאור: זהו בהחלט נושא נוסף.

ענת מאור: לחבר הכנסת נסים זאב - אני בהחלט מקבלת את ההצעה לקיים ישיבה בנושא הלכה ומדע בעולם החרדי.

ענת מאור: אמרתי כבר מה צריך לעשות כדי להכין נושא.

ענת מאור: צריך להכין את ראשי הפרקים, את המוזמנים, להביא לי את הדברים ולאחר שאאשר זאת יתחילו להכין את הישיבה.

ענת מאור: את העיתוי נקבע במהלך אוקטובר-נובמבר-דצמבר.

יובל שטייניץ: אני חושב שגם המגזר החרדי וגם המגזר הערבי - בלי קשר לאלמנטים ולרובדים אחרים - סובלים מתת פיתוח ברובדי הספורט והתרבות.

יובל שטייניץ: הם סובלים מהזנחה מסויימת.

יובל שטייניץ: צריך לתת להם עדיפות.

ענת מאור: זה כבר חלק מהדיון.

ענת מאור: עכשיו אני רוצה לסכם את הנושאים שאנחנו מאמצים ומקבלים.

ענת מאור: לחבר הכנסת אליעזר כהן - מאחר שהספורט הוא אחד הנושאים המאד חשובים, אני לא יודעת אם אתה כבר יכול נסות להציג תפיסה של שינוי כולל.

ענת מאור: אני יודעת מוועדת החינוך, התרבות והספורט, שלא פעם באו ספורטים וכך ביקשו.

ענת מאור: אני מציעה שתכין את הרעיון ותאמר איך אתה מציע שהוועדה תתקוף ותבדוק את הנושא.

ענת מאור: אנחנו לא נקיים מלחמת עולם נגד רשויות הספורט ונגד המוסדות הקיימים.

ענת מאור: אבל בהחלט לא נשב בחיבוק ידיים.

ענת מאור: אני רוצה להודיע במפורש שנושא קידום הספורט לנשים יהיה חלק מהאג'נדה המאד מרכזית של הוועדה.

ענת מאור: נקיים את הדיון בנושא זה ביחד עם הוועדה לקידום מעמד האישה.

ענת מאור: נתייחס גם לכל הרפורמות והשינויים הנדרשים בתחום הספורט.

אליעזר כהן: אני מוכן לקחת על עצמי להביא הצעה לתפיסות, לאפשרויות ולתפיסות, מבלי לקבוע תכנית עבודה.

ענת מאור: אודה לך.

ענת מאור: אבל צריך גם לחשוב עם איזה מסגרות ועם איזה גופים צריך לדון בנושא הזה, או איזה שינויים הוא מחייב.

ענת מאור: זאת אומרת, אי-אפשר להתחיל לברוא יש מאין בכנסת.

ענת מאור: אני רוצה להזכיר זאת לכם.

ענת מאור: אנחנו לא אקדמיה.

ענת מאור: אנחנו מערכת פוליטית שצריכה לחבר את הרעיונות שלה עם המבנה הקיים, ולומר איזה רפורמות, איזה שינויי חקיקה או איזה תפיסות צריך לשנות.

ענת מאור: לחבר הכנסת ויקטור בריילובסקי - הנושא שלך מאד מרתק אותי אישית.

ענת מאור: אני לא בטוחה שהוא יהיה שייך לוועדה שלנו.

ענת מאור: אודה לך אם נחכה עם העניין של חינוך למדע, נראה מה תהיה חלוקת התפקידים.

ענת מאור: בכל מקרה, נכון לטפל בנושא ביחד עם ועדת החינוך והתרבות.

מוחמד כנעאן: אנחנו חברי כנסת חדשים ואני חושב שכדאי שלישיבה הבאה יומצא לנו פירוט האומר מה הן הסמכויות של הוועדה, האם הוועדה יכולה לקבל המלצות גם בנושא התקציבים וכדומה.

מוחמד כנעאן: אני מבקש פשוט לתת לנו מידע כולל, לא ספציפי, כדי שנדע איפה אנחנו עומדים.

ענת מאור: בסדר.

ענת מאור: אני רוצה לומר לכם, כמי שהיתה חברת כנסת חדשה לפני שבע שנים, שהמון מהדברים לומדים תוך כדי החיים.

ענת מאור: בגדול צריך לזכור שאנחנו רשות מפקחת ולא מבצעת.

ענת מאור: זאת אומרת, זה היתרון שבפיקוח והתיסכול שבפיקוח.

ענת מאור: זאת אומרת, הסמכויות הן בידי השר ולא בידינו.

ענת מאור: לנו, למשל, אין אף שקל אחד.

ענת מאור: זה המצב בכל הוועדות.

מוחמד כנעאן: מה משקל ההמלצות שלנו?

ענת מאור: יש להן בדיוק את המשקל של המלצה.

מ' שור-פרנקל: כלומר, ההמלצה היא לא מחייבת.

ענת מאור: נכון.

ענת מאור: אבל יש לנו סמכות של פיקוח.

ענת מאור: אנחנו יכולים להזמין עוד פעם את השר, את הפקידות הבכירה וכו', לתבוע ולעשות את הרעש הציבורי הנדרש.

ענת מאור: יושב איתנו מר אריה בנדר, שהוא כתב פרלמנטרי ותיק בכנסת.

ענת מאור: אפשר להסתייע בתקשורת.

ענת מאור: אלה הכלים שלנו.

מ' שור-פרנקל: יש עוד כלי שאציין אותו, והוא הגשת הצעות חוק פרטיות.

מ' שור-פרנקל: חבר כנסת שרוצה לקדם איזשהו נושא יכול להגיש הצעת חוק פרטית.

מ' שור-פרנקל: כמובן, אחר-כך הוא צריך לשקול איזו הצעת חוק הוא רוצה לקדם, מכיוון שלכל סיעה יש מספר מסויים של הצעות חוק שאותן אפשר להגיש.

מ' שור-פרנקל: אבל זה אחד הכלים שחברי כנסת התחילו מאד לדחוף בכנסת ה14-.

מ' שור-פרנקל: זה בהחלט הפך לכלי שבעזרתו אפשר לקדם נושא.

ענת מאור: אני רוצה לחזק את הדברים של עורכת-דין פרנקל-שור.

ענת מאור: יצא לי להיות המחוקקת המצטיינת, אבל בדיוק מתוך אימוץ התפיסה שחוק זה שינוי הכי גורף לעומת הצהרה, לעומת פיקוח, לעומת שאילתה.

ענת מאור: המלאכה היא מרובה.

ענת מאור: לחוק צריך לובי, צריך לדחוף אותו, להוביל אותו, לקבל אישור ממשלה וכו'.

ענת מאור: אבל ללא ספק זה כלי נוסף, כשאז הממשלה נאלצת לענות לך ולא הפוך.

ענת מאור: תודה רבה לכם.

ענת מאור: נתראה ביום שלישי הבא.

ענת מאור: הישיבה נעולה.